Offentliggørelse af en meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 520/11)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Pomerol«

PDO-FR-A0273-AM02

Meddelelsesdato: 26. oktober 2021

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

I varespecifikationen for betegnelsen Pomerol er der tilføjet et præcist område, hvor druerne høstes, og det område, hvor fremstillingen, forarbejdningen og lagringen finder sted. Denne ajourføring er nødvendig for at tage hensyn til den konstaterede skik og brug.

Enhedsdokumentets punkt 6 ændres derfor.

2. Afgrænset parcelområde

I produktspecifikationens kapitel 1, afsnit IV, nr. 2, indsættes ordene »og den 2. juni 2021« efter ordene »den 4. februar 2000«.

Formålet med denne ændring er at indsætte tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med afgrænsningen af parcelområdet inden for det geografiske produktionsområde kan de parceller, der egner sig til produktion af vin med den beskyttede oprindelsesbetegnelse, udpeges.

Enhedsdokumentet berøres ikke af denne ændring.

3. Vanding

Der tilføjes en mulighed for at vande vinparcellerne i tilfælde af vedvarende tørke, og når denne forhindrer en god fysiologisk udvikling af vinstokkene og en god modning af druen. Den maksimale belastning af parcellen nedsættes, når parcellerne vandes.

Enhedsdokumentet berøres ikke af denne ændring.

4. Bestemmelser om miljøvenlig jordbrugsdrift

Følgende bestemmelser om miljøvenlig jordbrugsdrift tilføjes varespecifikationen:

— Døde vinstokke skal fjernes fra parcellerne, det er ikke tilladt at opbevare disse døde stokke på parcellerne.

— Kemisk ukrudtsbekæmpelse er ikke tilladt. Ukrudtsbekæmpelse på parcellerne sker udelukkende ved hjælp af mekaniske eller fysiske midler.

— Alle erhvervsdrivende beregner og registrerer deres behandlingshyppighedsindeks (IFT).

Forbuddet mod kemiske ukrudtsbekæmpelsesmidler har til formål at reducere brugen af plantebeskyttelsesmidler og vil derfor gøre det muligt at tage bedre hensyn til miljøet.

Enhedsdokumentet berøres ikke af denne ændring.

5. Dato for cirkulation mellem godkendte oplagshavere

Kapitel 1, punkt IX, nr. 5, litra b), vedrørende datoen for cirkulation af vinene mellem godkendte oplagshavere udgår.

Enhedsdokumentet berøres ikke af denne ændring.

6. Overgangsforanstaltninger

Overgangsbestemmelser, der ikke længere er gældende, er slettet fra varespecifikationen.

Enhedsdokumentet berøres ikke af denne ændring.

7. Henvisning til kontrolstrukturen

Affattelsen af henvisningen til kontrolinstansen er blevet ændret for at harmonisere den med andre varespecifikationer. Denne ændring er alene redaktionel.

Enhedsdokumentet berøres ikke af denne ændring.

ENHEDSDOKUMENT

1. Betegnelse(r)

Pomerol

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

KORTFATTET TEKSTBESKRIVELSE

Vinene er stille og tørre rødvine.

Vinene skal have et naturligt alkoholindhold udtrykt i volumen på mindst 11 %.

Alle vinpartier, der afsættes (uaftappet eller aftappet), har et æblesyreindhold på højst 0,30 g/l.

Alle vinpartier, der afsættes (uaftappet eller aftappet), har et gæringsdygtigt sukkerindhold (glukose + fruktose) på højst 2 gram pr. liter.

Det totale syreindhold svarer til det, der er fastsat i EU-reglerne.

GENERELLE ANALYTISKE KARAKTERISTIKA

Generelle analytiske karakteristika Maksimalt totalt alkoholindhold (i % vol.) 13,5 Minimalt virkeligt alkoholindhold (% vol.) Minimalt totalt syreindhold i milliækvivalenter pr. liter Maksimalt indhold af flygtig syre (i milliækvivalenter pr. liter) Maksimalt totalt svovldioxidindhold (i mg/l)

5. Vinfremstillingsmetoder

5.1. Særlige ønologiske fremgangsmåder

1. Særlig ønologisk fremgangsmåde

Subtraktive berigelsesteknikker (TSE) er tilladt inden for en koncentrationsgrænse på 15 %.

Efter tilsætning er vinens totale alkoholindhold udtrykt i volumenprocent højst 13,5 %.

Ud over ovennævnte bestemmelser skal vinene med hensyn til ønologiske fremgangsmåder opfylde de krav, der er fastsat på EU-niveau og i den franske lov om landbrug og fiskeri (»code rural et de la pêche maritime«).

2. Dyrkningspraksis

a) Beplantningstæthed.

Beplantningstætheden er mindst 5 500 vinstokke pr. ha.

Disse vinstokke plantes med en afstand mellem rækkerne på højst 2 meter og en afstand mellem stokkene i samme række på højst 0,80 meter.

b) Beskæringsregler.

Beskæringen foretages senest på det udviklingsstadium, hvor bladene er udfoldede (Lorenz-stadium 9), med følgende teknikker:

— enkelt eller dobbelt Guyot-beskæring

— kort sporebeskæring (korte grene) eller efter Royat-metoden

— lang sporebeskæring (lange grene).

Hver stok har højst 10 skud.

5.2. Maksimumsudbytte

1. 60 hektoliter pr. hektar.

6. Afgrænset geografisk område

Det geografiske område er på grundlag af den officielle geografiske kode af 1. januar 2021 begrænset til følgende kommuner eller dele af kommuner i departementet Gironde:

a) kommunen Pomerol

b) den del af kommunen Libourne, der fremgik af dom afsagt af retten i civile sager i Bordeaux den 29. december 1928, og som mod nord er afgrænset af floden Barbanne, mod øst af kommunen Pomerol, mod syd af bækken Tailhas og mod vest af departementsrute 910, boulevard Beauséjour, avenue Georges Clémenceau, rue du Docteur-Nard, avenue de l’Europe og jernbanen mellem Libourne og Bergerac

c) den parcel, der er beliggende i kommunen Lalande-de-Pomerol, og som er nævnt i bilag 1-A, der fremstiller vine med den kontrollerede oprindelsesbetegnelse »Pomerol« i henhold til dom afsagt af retten i civile sager i Bordeaux den 29. december 1928

d) de parceller i kommunen Saint-Emilion, der er anført i bilag 1-B

e) de parceller i følgende kommuner, der er anført i bilag 1-C: Les Artigues-de-Lussac, Lalande-de-Pomerol, Libourne, Lussac, Montagne, Néac og Saint-Emilion. Det er tilladt at høste druer i de i litra a), b), c) og d), ovenfor nævnte områder. Det er tilladt at fremstille, forarbejde og lagre vin i litra a), b), c) og e), ovenfor nævnte områder.

7. Vigtigste druesort(er)

Cabernet franc N

Cabernet-Sauvignon N

Cot N — Malbec

Merlot N

Petit Verdot N

8. Tilknytning til det geografiske område

Disse udvalgte parceller giver de lokale druesorter, der er blevet udvalgt over lang tid på grund af deres egnethed til lagring, hvilket hænger sammen med behovet for langvarig transport af disse produkter, mulighed for at udvikle sig. Det er det lerholdige underlag fra tertiærtiden, den kølige jordbundshorisont, der fremmer en langsom modning af druerne og en meget regelmæssig vandforsyning til vinstokkene, stenmaterialet på overfladen, der er mere eller mindre kompakt eller sandholdigt og veldrænende, og som reflekterer lyset til bladene, og en undergrund, der indeholder jernoxid (eller »crasse de fer«), der tilfører de særlige mineraler, der sammen med et gunstigt klima sikrer Pomerol-vinene deres uerstattelige karakteristika.

9. Andre vigtige betingelser (emballering, mærkning, andre krav)

Retsgrundlag:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

På etiketten på vine, der er omfattet af den kontrollerede oprindelsesbetegnelse, kan den større geografiske enhed »Vin de Bordeaux« eller »Grand Vin de Bordeaux« præciseres.

De skrifttyper, der angiver betegnelsen for den større geografiske enhed, må hverken i højde eller bredde være større end to tredjedele af de skrifttyper, der angiver navnet på den kontrollerede oprindelsesbetegnelse.

Link til varespecifikationen

http://info.agriculture.gouv.fr/gedei/site/bo-agri/document_administratif-458a787d-1989-4268-a537-d9dea8972ab7

(1) EFT L 9 af 11.1.2019, s. 2.